**ΠΡΟΤΥΠΟ ΠΕΙΡΑΜΑΤΙΚΟ ΓΥΜΝΑΣΙΟ ΗΡΑΚΛΕΙΟΥ**

**Διεξαγωγή μικρής έρευνας στο Γυμνάσιο**

**Β' Γυμνασίου Νεοελληνική Γλώσσα**

**Διδάσκουσα: Ασπράκη Γαβριέλλα email: gabby.aspraki@gmail.com**

**ΠΙΛΟΤΙΚΟ ΠΡΟΓΡΑΜΜΑ ΣΠΟΥΔΩΝ - Η ΔΙΔΑΣΚΑΛΙΑ ΤΗΣ ΓΛΩΣΣΑΣ ΣΤΟ ΓΥΜΝΑΣΙΟ (ενδεικτικά)**

Το ΠΠΣ για τη Νεοελληνική Γλώσσα στο Γυμνάσιο θέτει πλειάδα στόχων με σκοπό "οι μαθητές και οι μαθήτριες να αποκτήσουν γνώσεις, δεξιότητες και στάσεις οι οποίες έχουν να κάνουν όχι μόνο με την ίδια τη γλώσσα και την αποτελεσματική γλωσσική επικοινωνία αλλά και με την προσωπική και κοινωνική τους ζωή και τη συνδιαμόρφωση του κοινωνικού γίγνεσθαι." Παρακάτω παρατίθενται ενδεικτικά ορισμένοι στόχοι που σχετίζονται με τη σημερινή διδασκαλία:

* Η γλωσσική διδασκαλία να αποτελέσει μία επικοινωνιακή πράξη.
* Να κατανοήσουν ότι η επικοινωνία αποτελεί μια διαδικασία κατά την οποία ανταλλάσσονται διαφορετικές γνώσεις, στάσεις και ιδεολογίες, ώστε να είναι σε θέση να τις διαπραγματεύονται με σεβασμό στην προσωπικότητα των συνομιλητών και συνομιλητριών τους.
* Να κατανοήσουν ότι η παραγωγή προφορικού και γραπτού λόγου αποτελεί μία διαδικασία συνεργατική και δημιουργική.
* Να κατανοήσουν ότι η ανάγνωση και η γραφή είναι κοινωνικοπολιτισμικές και κοινωνιογνωσιακές δραστηριότητες κατασκευής νοήματος και επίλυσης προβλήματος.
* Να χρησιμοποιούν το γραπτό λόγο ως ένα μέσο στοχασμού και αναστοχασμού.
* Να κατανοήσουν ότι στο σύγχρονο κόσμο κυρίαρχος τρόπος μάθησης είναι ο διερευνητικός, ώστε να είναι σε θέση να λειτουργούν ως ερευνητές και ερευνήτριες και να αποκτούν πρόσβαση σε πρακτικές γραμματισμού εκτός σχολείου.
* Ενίσχυση της καινοτομίας και της δημιουργικότητας.
* Να έρθουν σε επαφή με, και να δημιουργήσουν ποικιλία κειμενικών ειδών.

**ΒΑΣΙΚΑ ΘΕΜΑΤΑ ΓΙΑ ΤΗ Β' ΓΥΜΝΑΣΙΟΥ**

* Ταξίδια
* Οικογένεια
* Καβγάς
* Φιλία
* Επικοινωνία
* Εργασία - Ανεργία
* Αειφόρος ανάπτυξη
* Το διαδίκτυο και ΜΜΕ
* Καθημερινή ζωή
* Το διάστημα

**ΔΗΜΙΟΥΡΓΙΑ ΣΕΝΑΡΙΟΥ**

**ΘΕΜΑ: ΕΡΓΑΣΙΑ - ΕΠΑΓΓΕΛΜΑΤΙΚΟΣ ΠΡΟΣΑΝΑΤΟΛΙΣΜΟΣ**

**ΣΚΟΠΟΙ:**

* η κινητοποίηση και εμπλοκή του συνόλου των μαθητών/μαθητριών της τάξης σε μία διαδικασία παραγωγής του δικού τους προφορικού και γραπτού λόγου μέσω της διεξαγωγής έρευνας
* να κατανοήσουν οι μαθητές/τριες τις βασικές αρχές διεξαγωγής μιας εργασίας
* δημιουργία ομαδικότητας και αλληλεγγύης στο πλαίσιο της σχολικής τάξης μέσω της χρήσης ομαδοσυνεργατικής μεθόδου

**ΔΙΔΑΚΤΙΚΟΙ ΣΤΟΧΟΙ**

* να γνωρίσουν τις απόψεις των συμμαθητών τους σε σχέση με το ζήτημα των σπουδών και της επαγγελματικής αποκατάστασης
* οι μαθητές να ασκηθούν στη σύνταξη ερωτηματολογίου, χρησιμοποιώντας το κατάλληλο λεξιλόγιο, ύφος και δομή
* οι μαθητές να ασκηθούν στην παραγωγή προφορικού λόγου κατάλληλου για την επικοινωνία και επεξήγηση των στόχων της έρευνάς τους και των ερωτήσεων του ερωτηματολογίου
* οι μαθητές να επεξεργαστούν και να αναλύσουν τα στοιχεία που προέκυψαν από τη συλλογή ερωτηματολογίων
* οι μαθητές να συνθέσουν σε ενιαίο πολυμορφικό κείμενο τα αποτελέσματα της ερευνητικής τους εργασίας, χρησιμοποιώντας το κατάλληλο λεξιλόγιο και ύφος, καθώς και κατάλληλες μορφές παρουσίασης των δεδομένων τους (π.χ. γραφήματα)
* οι μαθητές να αναπτύξουν ομαδικό πνεύμα και αλληλεγγύη υλοποιώντας ως ομάδα μία κοινή εργασία
* μέσα από την ερευνητική διαδικασία -επιλογή κατάλληλων ερωτήσεων, ανάλυση και ερμηνεία του υλικού έρευνας- να αναπτύξουν κριτική σκέψη
* οι μαθητές να γνωρίσουν και να εφαρμόσουν τις βασικές αρχές ηθικής πρακτικής στην ερευνητική εργασία
* Διεπιστημονικότητα: συνεργασία με καθηγητές ΣΕΠ και πληροφορικής (χρήση υπολογιστικών φύλλων εργασίας)

**ΔΕΞΙΟΤΗΤΕΣ**

* Να κατασκευάσουν ένα ερωτηματολόγιο
* Να κατανοήσουν τη διαφορά ανοιχτού τύπου και κλειστού τύπου ερωτήσεων
* Να εφαρμόσουν τις αρχές διεξαγωγής μιας έρευνας
* Να ερμηνεύσουν δεδομένα και να τα αποτυπώσουν σε πολυτροπικά κείμενα με τη βοήθεια των ΤΠΕ

**ΜΕΘΟΔΟΙ**

Το διδακτικό σενάριο στηρίζεται στις αρχές της μεθόδου project. Ειδικότερα χρησιμοποιούνται οιπαρακάτω μέθοδοι διδασκαλίας:

* Καταιγισμός ιδεών
* Καθοδηγούμενη συζήτηση
* Παιχνίδι ρόλων
* Βιωματική - διερευνητική μάθηση
* Ομαδοσυνεργατική

**ΣΤΑΔΙΑ ΕΡΓΑΣΙΑΣ**

*1η διδακτική ώρα*: Προετοιμασία: Παρουσίαση των θεμάτων που περιλαμβάνει το ΠΠΣ για τη Νεοελληνική Γλώσσα και επιλογή του θέματος στο οποίο οι μαθητές επιθυμούν να εμβαθύνουν. Συζήτηση.

*2η διδακτική ώρα*: Με τη μέθοδο του καταιγισμού ιδεών συγκεντρώνονται ερωτήσεις οι οποίες θα περιληφθούν στο ερωτηματολόγιο. Όλες οι ερωτήσεις καταγράφονται στον πίνακα καθώς και από δύο εθελοντές - γραμματείς.

*3η διδακτική ώρα*: Η καθηγήτρια δίνει οδηγίες στους μαθητές για το επιθυμητό μέγεθος του ερωτηματολογίου και το είδος των ερωτήσεων. Δίδονται στους μαθητές οι ερωτήσεις που έχουν καταγραφεί και ακολουθεί επεξεργασία τους στην τάξη. Οι ερωτήσεις ομαδοποιούνται και γίνεται επιλογή αυτών που θεωρούνται κατάλληλες για το σκοπό της έρευνας.

***4η διδακτική ώρα***: Στους μαθητές δίνονται περισσότερες πληροφορίες για τη δομή του ερωτηματολογίου και για τις αρχές διεξαγωγής έρευνας με ερωτηματολόγιο (εμπιστευτικότητα, ανωνυμία, κτλ.). Με τη μέθοδο του παιχνιδιού ρόλων οι μαθητές ασκούνται στην επίδοση των ερωτηματολογίων.

Πορεία διδασκαλίας:

* Αφού δοθούν στους μαθητές τα ερωτηματολόγια που έχουν ήδη συνθέσει, τίθεται το ερώτημα της πληρότητάς τους. Μήπως χρειαζόμαστε κάποιες επιπλέον πληροφορίες; Με κατευθυνόμενο διάλογο οι μαθητές οδηγούνται στο να κατανοήσουν τη χρησιμότητα κάποιων δημογραφικών πληροφοριών και στη συμπερίληψή τους στο ερωτηματολόγιο. Επίσης, συζητείται η χρησιμότητα προσθήκης της επιλογής "Δεν ξέρω/ Δεν απαντώ".
* Με τη μέθοδο της παρατήρησης και του κατευθυνόμενου διάλογου εισάγονται στη συνέχεια οι αρχές της ανωνυμίας και εμπιστευτικότητας του ερωτηματολογίου και της εθελοντικής του συμπλήρωσης. Επίσης, οι μαθητές με το διάλογο ανακαλύπτουν την αρχή της ενήμερης συγκατάθεσης: ότι δηλαδή ο συμμετέχων σε μία έρευνα θα πρέπει να γνωρίζει τους στόχους της έρευνας, καθώς και τη χρήση που θα έχουν τα στοιχεία τα οποία θα διαθέσει.
* Επιστρέφουμε στο ερωτηματολόγιο και παρατηρούμε αν η σειρά με την οποία τίθενται οι ερωτήσεις είναι οι σωστή. Οι μαθητές αναδιατάσσουν τις ερωτήσεις έτσι ώστε να έχουν λογική σειρά και να μην υποβάλλουν στον ερωτώμενο συγκεκριμένη απάντηση.
* Αφού το ερωτηματολόγιο είναι έτοιμο, συζητούμε το ενδεχόμενο παραπλανητικής συμπλήρωσής του και τρόπους αντιμετώπισης μιας τέτοιας συμπεριφοράς.
* Ως τελικό σημείο της διδασκαλίας οι μαθητές καλούνται να παίξουν ένα παιχνίδι ρόλων. Δύο μαθητές καλούνται να αναπαραστήσουν τον τρόπο με τον οποίο θα μπουν σε μία αίθουσα διδασκαλίας και θα ζητήσουν από τους συμμαθητές τους να συμπληρώσουν το ερωτηματολόγιο. Οι μαθητές ως σύνολο, με την καθοδήγηση της καθηγήτριας, συνδιαμορφώνουν τον προφορικό λόγο των συμμαθητών τους έτσι ώστε να συμπεριλαμβάνει όλες τις πληροφορίες που αποφασίσαμε ότι είναι απαραίτητο να επικοινωνούνται στους ερωτώμενους: θέμα και σκοπός της έρευνας, χρήση των στοιχείων που θα συγκεντρωθούν, ανωνυμία, εμπιστευτικότητα και προαιρετική συμπλήρωση του ερωτηματολογίου.

*5η διδακτική ώρα*: Συγκέντρωση των συμπληρωμένων ερωτηματολογίων και καταγραφή των απαντήσεων. Συζήτηση των αποτελεσμάτων. Εργασία για το σπίτι: Συγγραφή της εργασίας στη βάση συγκεκριμένου σχεδιαγράμματος. Απόδοση των αποτελεσμάτων με γραφικές παραστάσεις (συνεργασία με την Πληροφορική).

*6η διδακτική ώρα*: Ανάγνωση και συζήτηση της εργασίας. Αξιολόγηση της διαδικασίας και ανατροφοδότηση. Ανάρτηση της εργασίας στην ιστοσελίδα του σχολείου (συνεργασία με την Πληροφορική).

**Χρήσιμη διαδικτυακή διεύθυνση**

Για το Πιλοτικό Πρόγραμμα Σπουδών, http://digitalschool.minedu.gov.gr/info/newps/Γλώσσα - Λογοτεχνία/Νεοελληνική Γλώσσα και Νεοελληνική Λογοτεχνία -- Γυμνάσιο.pdf

**ΒΙΒΛΙΟΓΡΑΦΙΑ**

1. Βαϊνά, Μ. 1996. «Μέθοδος Project: Μια Πρόκληση για το Ελληνικό Εκπαιδευτικό Σύστημα». *Νέα Παιδεία*, 80:77-88.
2. Βουδρισλής, Ν., Αυγερινού, Μ. 2004. «Πλεονεκτήματα και Μειονεκτήματα Εφαρμογής της Μεθόδου Project στην Περιβαλλοντική Εκπαίδευση και στην Αγωγή Υγείας». *Σύγχρονη Εκπαίδευση,* 137: 116-120.
3. Μάγος, Κ. 2002. «Διδακτική Μεθοδολογία: Για τη Μέθοδο Project», στο *Κλειδιά και Αντικλείδια – Εκπαίδευση Μουσουλμανοπαίδων*. Αθήνα: ΥΠΕΠΘ. (Διαδικτυακά στο http://www.kleidiakaiantikleidia.net/wardrobe.html)
4. Ματσαγγούρας, Η. *Ερευνητικές Εργασίες – Project (Α Λυκείου – Γενικής Παιδείας): Βιβλίο Εκπαιδευτικού – Α’ μέρος: Θεωρητικές Αρχές και Βασικές επιλογές*. Ψηφιακό βιβλίο: ιστότοπος του Ψηφιακού Σχολείου του Υπουργείου Παιδείας (http://digitalschool.minedu.gov.gr/courses/DSGL-A107/).
5. Χρυσαφίδης, Κ. 2005. *Βιωματική – Επικοινωνιακή Διδασκαλία: Η Εισαγωγή της Μεθόδου Project στο Σχολείο*. Αθήνα: Gutenberg.

**Το ερωτηματολόγιο**

**Ερώτηση 1:**

Ποια ηλικία πιστεύετε ότι είναι η κατάλληλη για να αποφασίσει κάποιος τι επάγγελμα θα ακολουθήσει;

10-12 13-15 16-18 19-24

**Ερώτηση 2:**

Έχετε αποφασίσει ποιο επάγγελμα θα ακολουθήσετε;

Ναι Όχι Δεν ξέρω/ Δεν απαντώ

**Ερώτηση 3:**

Τι είδους επάγγελμα προτιμάτε να ακολουθήσετε;

Τεχνικό επάγγελμα Επιστήμη Τέχνη (καλλιτέχνης)

Επιχειρήσεις Αθλητισμός Άλλο \_\_\_\_\_\_\_\_\_\_\_\_\_\_\_\_\_\_\_\_\_\_\_

**Ερώτηση 4:**

Ποιος είναι ο σημαντικότερος παράγοντας με βάση τον οποίο θα αποφασίσετε το επάγγελμά σας;

Χρήματα Ικανοποίηση Προσφορά

Προοπτικές μου Κοινωνική καταξίωση Ύπαρξη οικογενειακής επιχείρησης

Άλλο \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ερώτηση 5:**

Σκέφτεσαι να ακολουθήσεις μεταπτυχιακές σπουδές;

Ναι Όχι Δεν ξέρω/Δεν απαντώ

**Ερώτηση 6:**

Μετά τις σπουδές σας θα θέλατε να βρείτε δουλειά στην Ελλάδα ή θα πρέπει να πάτε στο εξωτερικό;

Ναι Όχι Δεν ξέρω/Δεν απαντώ

**Ερώτηση 7**

Ποιο επάγγελμα πιστεύετε ότι θα μπορούσε να χαρακτηριστεί ως επάγγελμα του μέλλοντος; Θα το ακολουθούσατε; Αν όχι, γιατί;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_